Offentligt ansatte bruger for meget tid på at registrere og dokumentere deres arbejde fremfor at udføre det. Og det vil Socialdemokraterne nu gøre op med.

Det er budskabet fra den socialdemokratiske partiformand Mette Frederiksen, når hun fredag taler på partiets kongres i Aalborg.

»Vi er ved at ødelægge noget af den arbejdsglæde, som er forudsætningen for, at det er godt at arbejde i den offentlige sektor,« siger Mette Frederiksen til Information.

Hun mener, at kravene om indrapportering, som over de seneste årtier er blevet stadig større, skal erstattes af øget frihed og tillid til de offentligt ansatte:

»Det her er et opgør med New Public Management som styringsredskab for, at vi kan sikre mere rum til faglighed,« siger Mette Frederiksen, som mener, at tiden er moden til en såkaldt »fingrene væk-reform« i den offentlige sektor.

»Vi foreslår en form for velfærdskontrakt, hvor de offentligt ansatte på den ene side lover at yde deres ypperste, og vi til gengæld lader være med at kontrollere det, som ikke skal kontrolleres. Et eksempel kan være, at man får lov til at have budgetter, som strækker sig over flere år, så det ikke bliver den her stop-and-go-regulering.«

Præstationsmåling giver bagslag

Professor på institut for Samfundsvidenskab på Roskilde Universitet, Jacob Torfing, mener, at et opgør med new public management-kulturen er stærkt tiltrængt:

»Det her flugter med den viden, som er kommet til torvs de seneste år, og som viser, at den intensive og nidkære præstationsmåling kan give bagslag. Faktisk kan den virke direkte demotiverende og skævvridende.«

Ifølge formand for FOA, Dennis Kristensen, er der tale om et afgørende nybrud i socialdemokratisk politik.

»Når det her er et hovedpunkt i talen på partikongressen, så er det også et opgør med Helle Thorning-Schmidt og Bjarne Corydon-tiden, hvor alt handlede om regneark i Finansministeriet og arbejdskraftudbyd. Alt det, som kendetegnede den periode og gjorde det svært at se forskel på den ene og den anden side i Folketingssalen,« siger Dennis Kristensen.

Tilbage til rødderne

Samme udlægning har Jacob Torfing:

»Måske handler det her også om at lægge afstand til Thorning-Corydon-makkerparret, som blev oplevet af mange som værende gift med Finansministeriet, og som forbindes med DJØF’ificering osv. Det er nyt, at Socialdemokraterne toner rent flag og siger: Det er ikke den vej, vi skal i fremtiden. Det oplever jeg som en ’tilbage til rødderne’ bevægelse.«

Læs også: Peter Hummelgaard: Jeg undrer mig dybt over, at samarbejde med Dansk Folkparti kan være så kontroversielt

Jacob Torfing henviser til en rapport fra KORA – kommunernes analyse og forskningsinstitut, som udkom tidligere i år, og som understøtter behovet for ændringer:

»Man skal passe på med at lave for omfattende regelstyring og resultatmåling, og man skal slet ikke gøre det på en måde, der virker kontrollerende. Det bliver demotiverende og sænker produktiviteten. Hvis vi styrer mindre og viser tillid til dem, vi har ansat, så deres kompetencer kommer mere i spil, så giver det bedre produktivitet og højere kvalitet,« siger Jacob Torfing, som fortæller, at man i Sverige netop nu er i gang med stort opgør med New Public Management-tankegangen.

Mister kontrol?

Professor i Økonomi på Aarhus Universitet, Bo Sandemann Rasmussen, mener, at Mette Frederiksens udspil er udtryk for en »helt anden måde at organisere den offentlige sektor på i forhold til det, vi har set de seneste 15-20 år«.

Han mener også, at det giver god mening, at de offentligt ansatte skal gøre det, de er bedst til »frem for noget, de ikke er uddannet til«.

Men Bo Sandemann Rasmussen advarer samtidig om, at man også mister noget, hvis man fjerner kontrollen:

»Man kan frigøre nogle ressourcer ved at fjerne kravene om dokumentation. Men så bliver det også sværere at styre. Man mister noget information højere oppe i systemet, som gør, at man ikke længere ved, hvordan tingene specifikt går. Man kan ikke få både i pose og i sæk, og man giver køb på muligheden for at styre præcist.«

Mette Frederiksen understreger, at kontrollen ikke skal opgives fuldstændig:

»Vi skal selvfølgelig vide, hvad vi gør. Så vi skal være skarpere på, hvad vi har behov for at få dokumenteret – og hvad vi ikke behøver at dokumentere. Jeg foregiver ikke at have alle svarene,« siger hun. Hun understreger også, at ændringen ikke betyder et stop for udlicitering:

»Denne blinde tro på, at du kan overføre en markedslogik til noget, som ikke er et marked, nemlig relationer mellem mennesker, køber jeg ikke. Og det har jeg for øvrigt aldrig gjort. Men det betyder ikke, at der ikke er opgaver , som kan varetages af private,« siger Mette Frederiksen.

Stor frustration

Dennis Kristensen mener, at den stramme målstyring og kravene om rapportering er en stor frustration for mange offentligt ansatte:

»At bruge tid på at registrere og dokumentere, kan man ikke se nytten af. Slet ikke, når vi er så pressede med nedskæringer i den offentlige sektor. Man vil gerne bruge tiden på det, som det handler om: patienten, beboeren osv. Dem, som var årsagen til, at man gik ind i sit fag.«

Derfor er han glad for de nye toner fra Mette Frederiksen.

Han husker dog skuffelsen over den tidligere indenrigsminister Margrethe Vestagers ’Tillidsreform’ fra 2013, som havde nogle af de samme budskaber om mindre kontrol og større frihed:

»Det blev aldrig til andet end papir. Det er ikke noget, der har kunnet mærkes på de offentlige arbejdspladser,« siger han.

Derfor glæder han sig til at se, hvordan det kommer til at se ud konkret: »De overordnede ideer er rigtige. Vi håber, at vi kommer til at være med til at udfylde det konkrete indhold,« siger Dennis Kristensen.

Sagt før

Mette Frederiksen medgiver, at andre lignende tiltag ikke har virket.

– Er det her ikke bare nogle luftige begreber, som der sjældent kommer noget ud af?

»Meget af det, som jeg siger, er blevet sagt før. Men vi må bare indrømme, at vi ikke er lykkedes med det. Vi kom et stykke af vejen, da vi sad i regering, men bureaukratiet er jo ikke blevet mindre,« siger hun.

Men den socialdemokratiske formand håber, at det vil ske nu:

»Jeg kan se nogle advarselslamper, som blinker derude – senest var det opråb fra psykiatrien – så vi bliver nødt til at sadle om nu. Det, som vi sætter i gang, er så en proces, vi gerne vil lave i samarbejde med alle dem, som gerne vil den offentlige sektor det godt. Hvilket ikke mindst vil sige medarbejderne,« siger Mette Frederiksen.